Illum, il-Kummissjoni Ewropea ħadet deċiżjonijiet dwar il-ksur li jikkonċernaw 27 Stat Membru biex tiżgura l-implimentazzjoni xierqa tar-regoli tal-UE dwar is-servizzi u l-kwalifiki professjonali. Kif enfasizzat fil-Komunikazzjoni dwar is-Suq Uniku f'Novembru 2018, iċ-ċittadini u n-negozji jistgħu jgawdu mill-ħafna benefiċċji tas-Suq Uniku biss jekk ir-regoli li jkun intlaħaq qbil konġunt dwarhom ikunu jaħdmu fil-prattika. Illum, il-Kummissjoni qed tieħu azzjoni biex tiżgura l-ħarsien tar-regoli tal-UE fil-qasam tas-servizzi. Filwaqt li s-servizzi jirrappreżentaw żewġ terzi tal-ekonomija tal-UE, għad hemm għadd ta' ostakli li jipprevjenu lis-settur tas-servizzi milli jilħaq il-potenzjal sħiħ tiegħu għall-benefiċċju tal-konsumaturi, ta' dawk li qed ifittxu x-xogħol u tan-negozji, u milli jiġġenera tkabbir ekonomiku madwar l-Ewropa. Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, stqarret: "“Illum qed inniedu pakkett ta' miżuri ta' ksur biex niżguraw l-infurzar effettiv u konsistenti tar-regoli tal-UE li jippermettu lill-professjonisti u lin-negozji jipprovdu s-servizzi tagħhom madwar l-Ewropa. L-eliminazzjoni tal-ostakli li jeżistu bħalissa se tagħti spinta lis-Suq Uniku għas-servizzi u tippermettilu joqrob aktar lejn il-potenzjal ekonomiku sħiħ tiegħu. Madankollu, jeħtieġ li jsir aktar. L-Istati Membri jridu jżidu l-isforzi tagħhom biex jadottaw il-proposti leġiżlattivi mressqa mill-Kummissjoni bħala parti mill-Pakkett tas-Servizzi tagħha ta' Jannar 2017.” B'kollox, il-Kummissjoni qed tibgħat 31 ittra ta' intimazzjoni, ittra ta' intimazzjoni kumplimentari waħda, u żewġ opinjonijiet motivati, dwar diversi restrizzjonijiet fis-setturi tas-servizzi: ittri ta' intimazzjonijiet lil 27 Stat Membru (l-Istati Membri kollha minbarra d-Danimarka) għan-nuqqas ta' konformità tal-leġiżlazzjoni u tal-prattika legali tagħhom fir-rigward tar-regoli tal-UE dwar ir-rikonoxximent ta' kwalifiki professjonali u l-aċċess korrispondenti għall-attivitajiet (ksur tad-Direttiva dwar il-Kwalifiki Professjonali); opinjoni motivata lil Ċipru u ittra ta' intimazzjoni lill-Portugall fir-rigward tar-regoli speċifiċi tagħhom dwar l-aċċess għall-attivitajiet ta' inġiniera u periti (ksur tad-Direttiva dwar il-Kwalifiki Professjonali); ittra ta' intimazzjoni kumplimentari lill-Kroazja dwar ir-restrizzjonijiet għall-avukati biex jipprovdu servizzi multidixxiplinari, dwar ir-restrizzjonijiet tar-reklamar u l-limitazzjonijiet fuq id-dritt għall-prattika tal-professjoni (ksur tad-Direttiva dwar is-Servizzi tal-UE u d-Direttiva 98/5 dwar it-twaqqif ta' ditti ta' avukati u ta' ditti legali); żewġ ittri ta' intimazzjoni lil Franza u lill-Polonja u opinjoni motivata lill-Irlanda fir-rigward tar-restrizzjonijiet tagħhom fuq ir-reklamar fis-settur tas-servizzi (ksur tal-Artikolu 56 tat-Trattat dwar il-Funzjonament tal-UE u tad-Direttiva dwar is-Servizzi). ittra ta' intimazzjoni lill-Belġju dwar il-proċedura ta' awtorizzazzjoni u r-rekwiżiti ġenerali li r-reġjun ta' Brussell japplika għall-fornituri ta' servizzi ta' akkomodazzjoni turistika (ksur tad-Direttiva dwar is-Servizzi). Issa, l-Istati Membri kollha għandhom xahrejn biex iwieġbu għall-argumenti li qajmet il-Kummissjoni; inkella, il-Kummissjoni tista' tiddeċiedi li tipproċedi bil-passi tal-proċedura ta' ksur li ġejjin. Sfond Filwaqt li s-servizzi jirrappreżentaw żewġ terzi tal-ekonomija tal-UE u jammontaw għal 90 % tal-ħolqien ta' impjiegi, is-settur tas-servizzi mhux qed jisfrutta l-potenzjal tiegħu. Meta mqabbel mal-bqija tad-dinja, it-tkabbir tal-produttività fis-settur huwa fqir ħafna. Biex tingħeleb din ix-xejra u jinħolqu aktar impjiegi u tkabbir, l-Istati Membri jeħtiġilhom jistimulaw l-iżvilupp tal-ekonomija tas-servizzi u jagħmlu użu aħjar tal-potenzjal tas-Suq Uniku għas-servizzi. Id-Direttiva dwar is-Servizzi (id-Direttiva 2006/123/KE), id-Direttiva dwar il-Kwalifiki Professjonali (id-Direttiva 2013/55/UE) u ż-żewġ Direttivi dwar l-Avukati (id-Direttiva tal-Kunsill 77/249/KEE u d-Direttiva 98/5/KE) joffru opportunitajiet kbar lill-kumpaniji u lill-professjonisti biex jipprovdu servizzi fis-Suq Uniku tal-UE. Huma jistabbilixxu l-qafas legali għall-moviment liberu tas-servizzi, waħda mill-erba' libertajiet fundamentali tas-Suq Uniku. L-għan tad-Direttiva dwar is-Servizzi (id-Direttiva 2006/123/KE) huwa li jintlaħaq il-potenzjal sħiħ tas-swieq tas-servizzi fl-Ewropa billi jitneħħew l-ostakoli legali u amministrattivi eċċessivi għall-kummerċ. L-Istati Membri jistgħu jimponu r-restrizzjonijiet fuq il-fornituri tas-servizzi biss jekk dawn ir-restrizzjonijiet ikunu nondiskriminatorji, u jkunu ġustifikati u proporzjonati u jekk ma jkunux possibbli salvagwardji oħra inqas restrittivi. F'Ġunju 2016, il-Kummissjoni pprovdiet gwida dwar kif il-liġi eżistenti tal-UE tapplika għall-ekonomija kollaborattiva. Fir-rigward tar-rikonoxximent tal-kwalifiki professjonali, l-UE stabbilixxiet sistema moderna li tgħin biex is-swieq tax-xogħol isiru aktar flessibbli u tiffaċilita aktar l-istabbiliment għall-fornituri ta' servizzi professjonali kif ukoll il-forniment ta' servizzi bejn l-Istati Membri (id-Direttiva 2005/36/KE kif emendata bid-Direttiva 2013/55). Għal Aktar Informazzjoni Dwar id-deċiżjonijiet ewlenin fil-pakkett tal-proċeduri ta' ksur ta' Jannar 2019, ara l-MEMO/19/462 sħiħ. Dwar il-proċedura ta' ksur b'mod ġenerali, ara MEMO/12/12. Dwar il-Proċedura ta' ksur tal-UE.